CELEX: 32013D0503
Language: da
Date: 2013-10-11 00:00:00
Title: 2013/503/EU: Kommissionens gennemførelsesafgørelse af 11. oktober 2013 om anerkendelse af dele af Unionen som frie for varroatose hos bier og om fastsættelse af supplerende garantier, som kræves i samhandelen inden for Unionen og ved import, med henblik på beskyttelse af deres status som varroatosefrie (meddelt under nummer C(2013) 6599)  EØS-relevant tekst

15.10.2013   
            
            
               DA
            
            
               Den Europæiske Unions Tidende
            
            
               L 273/38
            
         KOMMISSIONENS GENNEMFØRELSESAFGØRELSE
   af 11. oktober 2013
   om anerkendelse af dele af Unionen som frie for varroatose hos bier og om fastsættelse af supplerende garantier, som kræves i samhandelen inden for Unionen og ved import, med henblik på beskyttelse af deres status som varroatosefrie
   (meddelt under nummer C(2013) 6599)
   (EØS-relevant tekst)
   (2013/503/EU)
   EUROPA-KOMMISSIONEN HAR —
   under henvisning til traktaten om Den Europæiske Unions funktionsmåde,
   under henvisning til Rådets direktiv 92/65/EØF af 13. juli 1992 om dyresundhedsmæssige betingelser for samhandel med og indførsel til Fællesskabet af dyr samt sæd, æg og embryoner, der for så vidt angår disse betingelser ikke er underlagt specifikke fællesskabsbetingelser som omhandlet i bilag A, del I, til direktiv 90/425/EØF (1), særlig artikel 15, stk. 2, og
   ud fra følgende betragtninger
   
               (1)
            
            
               Ved direktiv 92/65/EØF er der fastsat dyresundhedsmæssige betingelser for samhandel med og indførsel til Unionen af dyr samt sæd, æg og embryoner, der ikke er underlagt de dyresundhedsmæssige betingelser, som er fastsat i de i bilag F til samme direktiv nævnte specifikke EU-retsakter.
            
         
               (2)
            
            
               Varroatose hos bier er opført i bilag B til direktiv 92/65/EØF. Sygdommen er forårsaget af ektoparasitiske mider af slægten Varroa og er blevet indberettet i hele verden.
            
         
               (3)
            
            
               Artikel 15 i direktiv 92/65/EØF foreskriver, at en medlemsstat, der mener, at være helt eller delvis fri for en af de i bilag B til direktivet nævnte sygdomme, skal forelægge Kommissionen behørigt dokumentationsmateriale, på grundlag af hvilket der vil blive vedtaget en afgørelse.
            
         
               (4)
            
            
               Varroatose spredes ved flytning af biyngel og ved direkte kontakt mellem smittede voksne bier. Direkte kontakt er kun mulig inden for biens flyveradius. Derfor er det kun områder, hvor flytning af bistader og biyngel kan kontrolleres, og som geografisk er tilstrækkeligt isolerede til at forhindre migration af bier fra andre områder, der kan anerkendes som sygdomsfrie. Derudover skal de kompetente myndigheder ved hjælp af resultaterne af en udvidet overvågning godtgøre, at området rent faktisk er varroatosefrit, og at der for at bevare denne status føres streng kontrol med indførsel af levende bier og biyngel.
            
         
               (5)
            
            
               Finland har anmodet Kommissionen om at anerkende Ålandsøerne som en varroatosefri del af landets område. I artikel 355, stk. 4, i traktaten om Den Europæiske Unions funktionsmåde, fastsættes det, at traktaternes bestemmelser finder anvendelse på Ålandsøerne i overensstemmelse med bestemmelserne i protokol nr. 2 i akten vedrørende vilkårene for Republikken Østrigs, Republikken Finlands og Kongeriget Sveriges tiltrædelse.
            
         
               (6)
            
            
               Ålandsøerne er en øgruppe beliggende mellem Den Botniske Bugt og Østersøen, og de er derfor rent geografisk tilstrækkeligt adskilt fra potentielt varroatose-angrebne områder.
            
         
               (7)
            
            
               Varroatose er en anmeldelsespligtig sygdom på Ålandsøerne, og forseglet yngel og udklækkede voksne levende honningbier må ikke flyttes fra det finske fastland til Ålandsøerne. Finland har gennem flere år holdt øje med øernes bibestand. På grundlag af denne overvågning kan Finland nu bekræfte, at sygdommen ikke findes på Ålandsøerne. Denne del af Finlands område kan derfor betragtes som fri for denne sygdom.
            
         
               (8)
            
            
               De supplerende garantier, der kræves i samhandelen, bør derfor defineres under hensyntagen til de foranstaltninger, som Finland allerede har indført i sin nationale lovgivning.
            
         
               (9)
            
            
               Med henblik på fastsættelse af forudsætningerne for standardsundhedscertifikater for flytningerne inden for Unionen af levende bier mellem varroatosefrie områder af Unionen, bør der fastsættes en yderligere attestering i sundhedscertifikatet i del 2 i bilag E til direktiv 92/65/EØF. Endvidere bør den lokale veterinærenhed i det eller de varroatosefrie områder identificeres med en Traces-kode i overensstemmelse med Kommissionens beslutning 2009/821/EF (2).
            
         
               (10)
            
            
               Indførslen af levende bier til Unionen er kun tilladt på de betingelser, der er fastsat i Kommissionens forordning (EU) nr. 206/2010 (3). Ud over de i denne forordning fastsatte krav bør det for at beskytte den varroatosefrie status af de områder, der er anerkendt som sådan, forbydes at indføre sendinger af bidronninger og ledsagende arbejdsbier til Unionen, hvis sendingernes angivne bestemmelsessted er et varroatosefrit område.
            
         
               (11)
            
            
               Foranstaltningerne i denne afgørelse er i overensstemmelse med udtalelse fra Den Stående Komité for Fødevarekæden og Dyresundhed —
            
         VEDTAGET DENNE AFGØRELSE:
   Artikel 1
   De medlemsstater eller områder heraf, der er opført i tredje kolonne i skemaet i bilaget, anerkendes om varroatosefrie.
   Artikel 2
   1.   De i bilaget opførte medlemsstater sikrer, at følgende betingelser er opfyldt i de områder, der er opført i tredje kolonne i skemaet i bilaget:
   
               a)
            
            
               Varroatose er anmeldelsespligtig i henhold til national lovgivning.
            
         
               b)
            
            
               Der foretages regelmæssig overvågning for at dokumentere, at der ikke forekommer ektoparasitiske mider af slægten Varroa.
            
         2.   De i bilaget opførte medlemsstater indberetter senest den 31. maj hvert år resultaterne af den i stk. 1, litra b), nævnte overvågning til Kommissionen.
   3.   De i bilaget opførte medlemsstater meddeler straks Kommissionen og de øvrige medlemsstater, hvis der påvises mider af slægten Varroa i de områder, der er opført i tredje kolonne i skemaet i bilaget
   Artikel 3
   1.   Det er forbudt at indføre sendinger af de varer, der er opført i femte kolonne i skemaet i bilaget, til de områder, der er opført i tredje kolonne i samme skema.
   2.   Uanset stk. 1 tillades indførsel af de varer, der er opført i femte kolonne i skemaet i bilaget, til de områder, der er opført i tredje kolonne i samme skema, hvis følgende betingelser er opfyldt:
   
               a)
            
            
               Varerne har oprindelse i en anden medlemsstat eller område heraf, som er anerkendt som varroatosefri(t) i henhold til artikel 15, stk. 2, i direktiv 92/65/EØF.
            
         
               b)
            
            
               Varerne ledsages af et sundhedscertifikat, der er udfærdiget i overensstemmelse med de sundhedscertifikater, der er fastsat i del 2 i bilag E til direktiv 92/65/EØF, og i hvilket følgende oplysninger tilføjes i punkt II.2:
               »de varer, der er opført i femte kolonne i skemaet i bilaget til Kommissionens gennemførelsesafgørelse 2013/503/EU, kommer fra medlemsstater eller dele heraf, som er anerkendt som varroatosefrie i henhold til artikel 15, stk. 2, i direktiv 92/65/EØF, og hvor der ikke er indberettet noget tilfælde af varroatose i de seneste 30 dage.«
            
         
               c)
            
            
               Der er truffet alle fornødne forholdsregler for at undgå, at sendingerne kontamineres med varroatose under transporten.
            
         Artikel 4
   1.   Medlemsstaterne tillader ikke indførsel til Unionen af sendinger af bier, der er omhandlet i artikel 7, stk. 3, litra a), i forordning (EF) nr. 206/2010, hvis deres endelige bestemmelsessted som anført i rubrik I.9, I.10 eller I.12 i det sundhedscertifikat, der ledsager sendingerne, er et område, der er opført i tredje kolonne i skemaet i bilaget.
   2.   Uanset stk. 1 kan medlemsstaterne tillade indførsel til Unionen af de i stk. 1 omhandlede sendinger, forudsat at deres endelige bestemmelsessted ændres til et område, der ikke er opført i tredje kolonne i skemaet i bilaget, jf. dog de sundhedsmæssige betingelser for import, der er fastsat i forordning (EU) nr. 206/2010.
   Artikel 5
   Denne afgørelse er rettet til medlemsstaterne.
   
      Udfærdiget i Bruxelles, den 11. oktober 2013.
      
         
            På Kommissionens vegne
         
         Tonio BORG
         
            Medlem af Kommissionen
         
      
   
   
      (1)  EFT L 268 af 14.9.1992, s. 54.
   
      (2)  Kommissionens beslutning 2009/821/EF af 28. september 2009 om fastlæggelse af en liste over godkendte grænsekontrolsteder, af visse regler for den kontrol, der gennemføres af Kommissionens veterinæreksperter, og af veterinærenhederne i Traces (EUT L 296 af 12.11.2009, s. 1).
   
      (3)  Kommissionens forordning (EU) nr. 206/2010 af 12. marts 2010 om fastlæggelse af lister over tredjelande, tredjelandsområder og dele heraf, som er godkendt med hensyn til indførsel af visse dyr og fersk kød til EU, og krav vedrørende udstedelse af veterinærcertifikater (EUT L 73 af 20.3.2010, s. 1).
   
      BILAG
      
         Medlemsstater eller områder heraf, der er anerkendt som varroatosefrie
      
      
                  1
               
               
                  2
               
               
                  3
               
               
                  4
               
               
                  5
               
            
                  ISO-kode
               
               
                  Medlemsstat
               
               
                  Område anerkendt som varroatosefrit
               
               
                  Traces-kode
                  Lokal veterinærenhed
               
               
                  Varer, som det er forbudt at indføre til det område, der er opført i tredje kolonne
               
            
                  FI
               
               
                  Finland
               
               
                  Ålandsøerne
               
               
                  FI00300 AHVENANMAAN VALTIONVIRASTO
               
               
                  Forseglet yngel og udklækkede voksne levende honningbier